<classify> MSANII nyota Afrika Mashariki na Kati wa nyimbo za Injili, Christina Shusho ameandaa kongamano la kimataifa jijini Dar es Salaam, ambao anatarajia kuleta nguvu mpya kwa Tanzania na mataifa mengine ambayo yatawakilishwa kwenye mkutano huo. Kongamano hilo Eagles Meet International Conference- EMIC la siku sita, kuanzia Novemba Mosi 2019, litakuwa na wahamasishaji wa kimataifa pamoja na wanamuziki mashuhuri. Pamoja na kuwa shukurani kwa Mungu, Kongamano litajadiliana kile ambacho watu na mataifa, wanaweza kufikia ikiwa watamuogopa Mungu, huku wakikaa katika upendo na kufanya kazi kwa bidii.Hapa Tanzania, tumeona maendeleo makubwa yanafanyika. Katika ulimwengu wa kiroho, watu wanahitaji kutazama haya na kumshukuru Mungu. Lakini pia tunastahili kuomba hekima, ili kila mmoja aweze kuchukua hatua, alibaini Shusho, ambaye pia ni Rais na Mwanzilishi wa Kituo cha Dreamers Center Tanzania. Akizungumza katika mahojiano Shusho alisema ombi lake kwa kila Mtanzania, ni kumtumaini Mungu na kuanza kuwa na ndoto kubwa. Rais wetu, Dk John Magufuli ametuonesha njia. Angalia miradi mikubwa ya miundombinu katika nchi yetu, ambayo tulikuwa hatujawahi kuiona. Lazima tuache kuhisi sisi ni wadogo, ni watu wa chini-tuwe na ndoto kubwa, tuwe na maono makubwa,alisema.  <topic>: kitaifa 